# 1. Un cole descontrolado!

## Glosario

## Diversidade

Definición:

  Son as diferenzas que podemos atopar dentro dun grupo, ou dito doutra forma, a calidade de posuír variedade.

Exemplo:

  Na nosa escola hai unha gran diversidade de persoas e fálanse unha gran diversidade de linguas.

## Diversidade Lingüística

Definición:

  Proporción de linguas distintas que se falan nun mesmo territorio ou área xeográfica.

Exemplo:

  Europa é un continente cunha gran diversidade lingüística.

## Emoticonas

Definición:

  Pequenas imaxes ou iconas dixitais que se usan en comunicacións dixitais. Representan unha emoción, un obxecto, unha idea...

Exemplo:

  Uxía sempre usa moitas emoticonas cando fala por mensaxería EDIXGAL.

## Gramática

Definición:

  É o conxunto de normas que temos que seguir para escribir e falar correctamente unha lingua.

Exemplo:

  A gramática da Lingua Galega é moi bonita.

## Imperativo

Definición:

  Tempo verbal que se utiliza para indicar, sobre todo, orde, mandato ou súplica.

Exemplo:

  Na frase "fai os deberes", "fai" está en imperativo.

## Instrución

Definición:

  Son as indicacións que podemos dar ou recibir para o manexo de algo.

Exemplo:

  Se queremos que o moble quede ben montado máis nos vale seguir as instrucións da caixa.

## Lingua

Definición:

  Ten máis dun significado, pero para o tema que estamos a tratar é o código verbal usado polas persoas dunha sociedade. Ademais, conta cunha serie de elementos e regras que a organizan.

Exemplo:

  No mundo fálanse máis de 7000 linguas.

# Un cole descontrolado!

O noso centro é unha tolemia! Hai moitas cousas que non están funcionando correctamente. O alumnado non está cómodo na clase, na biblioteca é imposible atopar ningún libro do desordenada que está, as relacións entre compañeiras e compañeiros tampouco son as mellores; ademais pode haber nenas e nenos de varios lugares do mundo e precisamos entendernos mellor. A falta de instrucións claras de como comportarnos neses contextos precisa de solucións. Se o facemos estaremos contribuíndo cos obxectivos 11, 16 e 17 dos Obxectivos de Desenvolvemento Sostible ODS 2030. Para obter máis información sobre estes obxectivos, podedes consultar a páxina web das Nacións Unidas.

A falta de organización está causando estragos en xeral.

En que outros lugares da escola pode haber problemas?

## Lectura facilitada

O noso cole precisa mellorar.

Hai cousas que non están ben.

O alumnado non está cómodo nas clases.

Na biblioteca, non se pode atopar libros pola desorganización.

As relacións entre compañeiros e compañeiras non son boas.

Necesitamos entendernos mellor.

A falta de organización está causando problemas xerais.

Podemos traballar todas as persoas xuntas para facer melloras.

Estaremos actuando nos obxectivos 11, 16 e 17 dos

Obxectivos de Desenvolvemento Sostible ODS 2030.

En que outros lugares do cole hai problemas?.

## Audio

audio/mpeg

## Precisas dalgunha idea?

  Hai xente no colexio moi despistada que non atopa os lugares aos que quere ir.

.

.

  Cando traballamos en grupos sempre nos liamos, non sabemos quen ten que facer cada cousa e incluso chegamos a enfadarnos.

.

.

  Se non explicamos ou entendemos ben as cousas, tamén se poden producir malentendidos ou conflitos.

.

.

  O alumnado pasa moitas horas nas pantallas e non sempre fai bo uso delas.

# Que vas aprender mentres escribes?

Nesta unidade chegarás a aprender:

1. Que son os textos instrutivos.

2. Que é a identidade e a diversidade lingüística.

3. Que son as canles de comunicación.

4. Como mellorar algúns aspectos da túa escrita grazas á aprendizaxe de gramática sobre: o substantivo, acentuación, ditongos...

5. Que linguas se falan ao teu arredor.

6. Como crear os teus propios textos instrutivos.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)